《答周德夫见寄》
宋代·黄庭坚

自我官东南，久无西北书。
周郎纵横才，欬唾落明珠。
寄声相劳苦，敦厚不忘初。
穷山江莽苍，胸次赤宽舒。
念君怀白璧，故作短褐趋。
秋官方按剑，不与计吏俱。
惊嗟相见晚，天子识严徐。
想当搜逸民，耕钓起海隅。
鹤翎需啄饮，龟尾且泥涂。
功名好采来，五白成一呼。
小人邱壑心，日月半谢除。
何时真得归，猿鸟为先驱。
投身婴世故，葛蔓恐难图。
相思欲写寄，滴尽玉蟾蜍。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。